
Sülysáp Város Önkormányzata

Mellékletek: Éves közbeszerzési terv (előterjesztéshez csatolva)
E L Ő T E R J E S Z T É S

Sülysáp Város Önkormányzata Képviselő-testületének

2017. március 23-án tartandó munkaterv szerinti ülésére

9. napirendhez

Tárgy: Sülysáp Város Önkormányzata 2017. évi közbeszerzési tervének elfogadása
Tisztelt Képviselő-testület!

A közbeszerzésekről szóló 2015. évi CXLIII. törvény (Kbt.) 42. § (1) bekezdése alapján az 5. § (1) bekezdésében meghatározott ajánlatkérők – köztük a helyi önkormányzatok - a költségvetési év elején, legkésőbb március 31. napjáig éves összesített közbeszerzési tervet készítenek az adott évre tervezett közbeszerzéseikről. 
A közbeszerzési tervet az ajánlatkérő legalább öt évig megőrzi. A közbeszerzési terv nyilvános, és közzé kell tenni a Közbeszerzési Hatóság által működtetett Közbeszerzési Adatbázisban, továbbá az ajánlatkérő köteles a Közbeszerzési Hatóság vagy a jogszabályban az ajánlatkérő ellenőrzésére feljogosított szerv kérésére a közbeszerzési tervét megküldeni.

A közbeszerzési terv elkészítése előtt az ajánlatkérő indíthat közbeszerzési eljárást, amelyet a tervben szintén megfelelően szerepeltetni kell, viszont a közbeszerzési terv nem vonja maga után az abban megadott közbeszerzésre vonatkozó eljárás lefolytatásának kötelezettségét. 
Az ajánlatkérő a közbeszerzési tervben nem szereplő közbeszerzésre vagy a tervben foglaltakhoz képest módosított közbeszerzésre vonatkozó eljárást is lefolytathat. Ezekben az esetekben a közbeszerzési tervet módosítani kell az ilyen igény vagy egyéb változás felmerülésekor, megadva a módosítás indokát is.

Az előterjesztett közbeszerzési terv összeállításánál figyelembe vettük a 2017. évre megállapított közbeszerzési értékhatárokat, melyek az alábbiak:

Uniós közbeszerzési értékhatárok

· árubeszerzés és szolgáltatás megrendelés esetében, Kbt. 5.§ (1) bekezdés a) és b) pont szerinti ajánlatkérők: 135.000 euró, melynek nemzeti pénznemben kifejezett értéke: 41.427.450 forint;

· árbeszerzés és szolgáltatás megrendelés esetében, Kbt. 5.§ (1) bekezdés a) és b) pontján kívüli ajánlatkérők: 209.000 euró, melynek nemzeti pénznemben kifejezett értéke: 64.135.830 forint;

· a Kbt. 5. §-a szerinti valamennyi ajánlatkérő esetében, ha a beszerzés tárgya a Kbt. 3. mellékletében szereplő szociális és egyéb szolgáltatás 750 000 euró, azaz 230.152.500 forint.

· építési beruházás esetében : 5.225.000 euró, melynek nemzeti pénznemben kifejezett értéke: 1.603.395.750 forint;

· építési és szolgáltatási koncesszió esetén: 5.225.000 euró, azaz 1.603.395.750 forint.
 

Nemzeti közbeszerzési értékhatárok

· árubeszerzés esetében: 15 millió forint;

· építési beruházás esetében: 25 millió forint;

· építési koncesszió esetében: 100 millió forint;

· szolgáltatás megrendelése esetében: 15 millió forint;

· szolgáltatási koncesszió esetében: 30 millió forint.
Az előterjesztett közbeszerzési terv a már biztosan lezajló és közbeszerzés-köteles beruházásainkat tartalmazza, sajnos sok pályázatunk eredménye nem ismert még.

Kérem a tisztelt Képviselő-testületet, hogy az előterjesztést megtárgyalni és a közbeszerzési tervet elfogadni szíveskedjen.

…/2017. (III. 23.) ÖKT határozati javaslat

Sülysáp Város Önkormányzatának Képviselő-testülete a közbeszerzésekről szóló 2015. évi CXLIII. törvény 42. § (1) bekezdése alapján 

1./ Sülysáp Város Önkormányzata 2017. évi közbeszerzési tervét elfogadja,

2./ utasítja a polgármestert és a jegyzőt az ezzel kapcsolatos szükséges intézkedések megtételére.  

Határidő: 1./ azonnal; 2./ folyamatos 
Felelős: polgármester, jegyző
Sülysáp, 2017. március 14.

Horinka László s.k. 

